Document ID: /roh_data/filtered/fineweb-2-filterrobots_roh.jsonl.gz/45070

Schneider Ammann ha menziunà ils trais pilasters che fetschian ferma la Svizra: furmaziun, innovaziun ed independenza. Tuts trais sajan clavs per il bainstar e per perspectivas. El ha regurdà che la Svizra gudogna mintga segund franc en l'exteriur. I valia da mantegnair la via bilaterala, ha punctuà il president da la Confederaziun.
Carla del Ponte ha tegnì pled sin il Rütli
La pledadra da la festa sin il Rütli, Carla del Ponte, ha numnà la multifariadad sco pli grond scazi da la Svizra. Ord la diversitad da linguas e cultura naschia questa avertadad che la Svizra dovria per in'avegnir da success, ha ditg l'anteriura procuratura federala. Toleranza, avertadad e dialog lubeschian a la Svizra da guardar cun optimissem en il futur, malgrà ils eveniments mundials hectics e turbulents. - Carla del Ponte è l'emprima pledadra da lingua taliana che tegn il pled per l'emprim d'avust sin il Rütli.
RR novitads 14:00